VEGA præsenterer  **Baroness brager gennem VEGA med nådeløs, tung rock**

*De tunge rockere i Baroness ruller de heftige melodier og soler fra deres nye album ud i Lille VEGA torsdag den 31. marts.*

Amerikanske [Baroness](https://www.facebook.com/YourBaroness/?fref=ts) afleverer i år en tidlige julegave til fans af tung, tung sydstatsrock, der spreder sig over inspiration fra sludge til progressiv metal og stoner rock. Den 18. december udkommer deres nyeste album, *Purple*.

Ifølge bandet indeholder det nogle af de største og mest exceptionelle riffs og omkvæd, de nogensinde har indspillet. Sangene er samtidig en refleksion over det bus-udheld bandet overlevede, mens de var på turné i 2012. Det nye album skal rykke Baroness væk fra det mørke øjeblik i deres historie.

**Overlevelse og musikalsk kompleksitet**
Dave Fridmann (the Flaming Lips, Sleater-Kinney) har i produktionsfasen været ansvarlig for at holde styr på det stormvejr af følelser, som Baroness kommer igennem på albummet.

"If I Have to Wake Up (Would You Stop the Rain)" handler om at kommer tilbage til normalen efter uheldet og ”[The Iron Bell](https://www.youtube.com/watch?v=dBYnFo8tcJI)” om at overleve generelt.

Sangene er hudløst ærlige og musisk komplekse med passager, der skæver lige så meget til klassiske rocktraditioner som bandets smadrende metal-fortid.

Ud over Pete Adams og John Baizley er bandet efter uheldet blevet opdateret med Nick Jost på bas og keys samt Sebastian Thomson på trommer.

**Solidt liveband**

Baroness har efterhånden efter solide liveshows på Roskilde Festival og flere steder i København opbygget sig et ry som et navn, der er værd at opleve. Til deres seneste koncert på Loppen var anmeldelserne også fyldt med roser til kvartetten.

”Energien blev tæsket til vejrs, som koncerten skred frem, og Baroness syntes at ville mere end bare at larme, for trods den voksende energi havde kvartetten en konstant dybde i musikken og nærvær på Loppens scene, der i sin fremtoning jo også gør, at bandet er i øjenhøjde med publikum.”

[Devilution](http://devilution.dk/anmeldelser/koncertanmeldelser/naesten-ubarmhjertigt), 4/5

”…trods de lange instrumentale introer og den hårdtprøvede stemme, går man herfra med en rigtig dejlig følelse i kroppen af, at have oplevet et band, der virkelig brænder for deres musik.”

[Revolution Inc](http://www.revolution-inc.dk/koncert/baroness-black-tusk-royal-thunder), 5/6

**Fakta om koncerten**:

Baroness

Torsdag den 31. marts kl. 21.00

Lille VEGA, Enghavevej 40, 1674 København V

Billetpris: 185 kr. + gebyr
Billetsalget starter idag via VEGAs hjemmeside og Billetnet.